Κανονισμός (ΕΚ) αριθ. 915/2004 της Επιτροπής

της 29ης Απριλίου 2004

για την κατάργηση ορισμένων κανονισμών στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2931/79 του Συμβουλίου, της 20ής Δεκεμβρίου 1979, σχετικά με βοήθεια για την εξαγωγή των γεωργικών προϊόντων που είναι δυνατόν να επωφεληθούν ειδικής μεταχείρισης κατά την εισαγωγή σε μία τρίτη χώρα(1), και ιδίως το άρθρο 1 παράγραφος 2,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργάνωσης της αγοράς στον τομέα του γάλακτος και των γαλακτοκομικών προϊόντων(2), και ιδίως το άρθρο 26 παράγραφος 3 και το άρθρο 31 παράγραφος 14,

Εκτιμώντας τα ακόλουθα:

(1) Σύμφωνα με το άρθρο 14 του κανονισμού (ΕΟΚ) αριθ. 2729/81 της Επιτροπής, της 14ης Σεπτεμβρίου 1981, περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής και του καθεστώτος του προκαθορισμού των επιστροφών στον τομέα του γάλακτος και των γαλακτοκομικών προϊόντων(3), για τις αιτήσεις των πιστοποιητικών με προκαθορισμό της επιστροφής που υποβάλλονται για δημοπρασία που ανοίγει σε μία τρίτη χώρα, μπορούν να θεωρηθούν ως διαγωνισμοί μόνο αυτοί που προκηρύσσονται από δημόσιους οργανισμούς ή οργανισμούς δημοσίου δικαίου που εμφαίνονται στον κατάλογο που προσαρτάται στον κανονισμό (ΕΟΚ) αριθ. 2730/81 της Επιτροπής, της 14ης Σεπτεμβρίου 1981, για την κατάρτιση του καταλόγου των οργανισμών, στις τρίτες χώρες, από τους οποίους είναι δυνατόν να προκηρυχθούν διαγωνισμοί στον τομέα του γάλακτος και των γαλακτοκομικών προϊόντων(4). Η διάταξη αυτή επανελήφθη στο άρθρο 6 παράγραφος 1 του κανονισμού (ΕΚ) αριθ. 1466/95 της Επιτροπής, της 27ης Ιουνίου 1995, για τον καθορισμών των ειδικών λεπτομερειών εφαρμογής των επιστροφών κατά την εξαγωγή στον τομέα του γάλακτος ή των γαλακτοκομικών προϊόντων(5), που κατήργησε τον κανονισμό (ΕΟΚ) αριθ. 2729/81. Ο κανονισμός (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων(6), ο οποίος αντικατέστησε τον κανονισμό (ΕΚ) αριθ. 1466/95, δεν κάνει πλέον αναφορά στον κανονισμό (ΕΟΚ) αριθ. 2730/81 και καθορίζει στο άρθρο 8 ότι στο εξής η απόδειξη του δημόσιου χαρακτήρα ή του δημόσιου δικαίου του οργανισμού πρέπει να προσκομισθεί από τον ενδιαφερόμενο. Φαίνεται συνεπώς ότι ο κανονισμός (ΕΟΚ) αριθ. 2730/81 έχει καταστεί άνευ αντικειμένου και δύναται να καταργηθεί.

(2) Σύμφωνα με το άρθρο 1, παράγραφος 1 του κανονισμού (ΕΟΚ) αριθ. 2931/79, κατά την εξαγωγή γεωργικών προϊόντων τα οποία δύνανται, σύμφωνα με τις συμφωνίες που έχουν συναφθεί από την Κοινότητα, να επωφεληθούν ειδικής μεταχείρισης κατά την εισαγωγή σε μια τρίτη χώρα εάν τηρούνται ορισμένοι όροι, οι αρμόδιες υπηρεσίες των κρατών μελών εκδίδουν, μετά από αίτηση και μετά από τους κατάλληλους ελέγχους, έγγραφο που βεβαιώνει ότι έχουν τηρηθεί οι όροι. Σε εφαρμογή του εν λόγω κανονισμού, ο κανονισμός (ΕΟΚ) αριθ. 3305/82 της Επιτροπής, της 9ης Δεκεμβρίου 1982, περί λεπτομερειών εφαρμογής της διοικητικής συνδρομής κατά την εξαγωγή τυριών που δύνανται να τύχουν ειδικής μεταχείρισης(7) κατά την εισαγωγή στην Νορβηγία προβλέπει την υποχρέωση για τους εξαγωγείς να υποβάλουν ένα πιστοποιητικό που βεβαιώνει την κοινοτική καταγωγή των εξαγομένων τυριών. Στο παράρτημα IV, παράγραφος 4, σημείο 1), της συμφωνίας με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας όσον αφορά ορισμένες διευθετήσεις στο γεωργικό τομέα(8), έχει προσδιοριστεί ότι τα προϊόντα γίνονται αποδεκτά στο πλεονέκτημα της συμφωνίας με την προσκόμιση είτε ενός πιστοποιητικού κυκλοφορίας των εμπορευμάτων EUR.1, είτε μιας δηλώσεως στο τιμολόγιο. Συνεπώς, ο κανονισμός (ΕΟΚ) αριθ. 3305/82 μπορεί να καταργηθεί δεδομένου ότι δεν απαιτείται πλέον η υποβολή του πιστοποιητικού που αναφέρεται στο άρθρο 1.

(3) Ο κανονισμός (ΕΟΚ) αριθ. 3439/83 της Επιτροπής, της 5ης Δεκεμβρίου 1983, για τον καθορισμό ειδικών όρων για την εξαγωγή ορισμένων τυριών προς την Αυστραλία(9) προβλέπει ένα ειδικό πιστοποιητικό που πρέπει να υποβληθεί στις αρμόδιες αρχές της χώρας αυτής και βεβαιώνει ότι τα κοινοτικά τυριά που εισάγονται έχουν επωφεληθεί μειωμένης επιστροφής σε σχέση με τις επιστροφές που καθορίζονται για τους άλλους προορισμούς. Δεδομένου ότι μετά από τον κανονισμό (ΕΚ) αριθ. 1776/96 της Επιτροπής, της 12ης Σεπτεμβρίου 1996, για τον καθορισμό των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(10) δεν έχει καθοριστεί καμία επιστροφή για την εξαγωγή των τυριών προς την Αυστραλία, ο κανονισμός (ΕΟΚ) αριθ. 3439/83 έχει καταστεί άνευ αντικειμένου και δύναται να καταργηθεί.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής διαχείρισης του γάλακτος και των γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι κανονισμοί (ΕΟΚ) αριθ. 2730/81, (ΕΟΚ) αριθ. 3305/82 και (ΕΟΚ) αριθ. 3439/83 καταργούνται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Απριλίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 334 της 28.12.1979, σ. 8.

(2) ΕΕ L 160 της 26.6.1999, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 186/2004 της Επιτροπής (ΕΕ L 29 της 3.2.2004, σ. 6).

(3) ΕΕ L 272 της 26.9.1981, σ. 19· κανονισμός ο οποίος καταργήθηκε από τον κανονισμό (ΕΚ) αριθ. 1466/95.

(4) ΕΕ L 272 της 26.9.1981, σ. 25· κανονισμός όπως τροποποιήθηκε τελευταία από τον κανονισμό (ΕΚ) αριθ. 763/94 (ΕΕ L 90 της 7.4.1994, σ. 13).

(5) ΕΕ L 144 της 28.6.1995, σ. 22· κανονισμός ο οποίος καταργήθηκε από τον κανονισμό (ΕΚ) αριθ. 174/1999.

(6) ΕΕ L 20 της 27.1.1999, σ. 8· κανονισμός όπως τροποποιήθηκε τελευταία από τον κανονισμό (ΕΚ) αριθ. 1948/2003 (ΕΕ L 287 της 5.11.2003, σ. 13).

(7) ΕΕ L 350 της 10.12.1982, σ. 11· κανονισμός όπως τροποποιήθηκε από τον κανονισμό (ΕΚ) αριθ. 222/88 (ΕΕ L 28 της 1.2.1988, σ. 1).

(8) ΕΕ L 109 της 1.5.1993, σ. 47.

(9) ΕΕ L 340 της 6.12.1983, σ. 7· κανονισμός όπως τροποποιήθηκε τελευταία από τον κανονισμό (ΕΚ) αριθ. 222/88.

(10) ΕΕ L 232 της 13.9.1996, σ. 19.